AP บวก 4% โบรกฯอัพกำไรปีนี้ขึ้น 7% มองยอดโอน Q4 ฟื้นหลังโควิดคลี่คลาย
AP วิ่ง 4% โบรกฯมองยอดโอนโครงการไตรมาส 4 ฟื้นตัว หลังโควิดในปท.คลี่คลายและยอดพรีเซล์ยังแข็งแกร่ง หนุนกำไรปีนี้โตเพิ่มอีก 7% เชียร์ “ซื้อ” เป้า 12 บ.
10 พ.ย. 2564

ผู้สื่อข่าวรายงานว่าวันนี้ (10 พ.ย. 2564) ราคาหุ้นของบริษัท เอพี (ไทยแลนด์) จำกัด (มหาชน) หรือ AP ปิดภาคเช้า อยู่ที่ระดับ 9.25 บาท บวก 0.35 หรือ 3.93% โดยทำจุดสูงสุดที่ 9.35 บาท และต่ำสุดที่ 8.95 บาท ด้วยมูลค่าซื้อขาย 278.27 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (10 พ.ย. 2564) โดย AP ได้รายงานกำไรสุทธิงวดไตรมาส 3/2564 ที่ 1 พันล้านบาท ลดลง 29% จากงวดเดียวกันของปีก่อน และลดลง 8% จากไตรมาสก่อน เป็นไปตามประมาณการของทางฝ่ายวิจัยและนักวิเคราะห์ในตลาด โดยสาเหตุสำคัญที่ทำให้กำไรลดลงคือยอดโอนที่อยู่อาศัยปรับตัวลงท่ามกลางปัจจัยลบหลายประการ เช่น การปิดแคมป์คนงานก่อสร้างในเดือนกรกฎาคม 2564 ทั้งนี้กำไรสุทธิในงวด 9 เดือนของปี 2564 คิดเป็น 78% ของประมาณการกำไรปีนี้ของทางฝ่ายวิจัย
อย่างไรก็ดีโมเมนตัมยอดโอนโครงการที่อยู่อาศัยมีแนวโน้มจะเร่งตัวขึ้นในไตรมาส 4/2564 เนื่องจากยอด presales โครงการแนวราบของ AP ยังแข็งแกร่ง ทำให้มี Backlog ในมือก้อนใหญ่ ในขณะที่สถานการณ์ COVID-19 ในประเทศไทยคลี่คลายไปในทางที่ดีขึ้น ทางฝ่ายวิจัยจึงคาดว่าโมเมนตัมยอดโอนจะฟื้นตัวได้อย่างมีนัยสำคัญในไตรมาส 4/2564
ทั้งนี้ทางฝ่ายวิจัยได้ปรับเพิ่มประมาณการกำไรสุทธิปี 2564 ขึ้นจากเดิมอีก 7% และในปี 2565 ขึ้นจากเดิมอีก 6% เพื่อสะท้อนถึงการที่บริษัทฯ สามารถคุมต้นทุนในการดำเนินงานได้ดีขึ้น และผลการดำเนินงานของโครงการแนวราบดีขึ้น โดยจากแนวโน้มผลประกอบการที่ดูสดใสในระยาวจาก Backlog โครงการคอนโดมิเนียมที่อยู่ในระดับสูง และผลการดำเนินงานที่แข็งแกร่งของโครงการแนวราบ ดังนั้นทางฝ่ายวิจัยจึงยังคงคำแนะนำ “ซื้อ” ซึ่งประเมินเป้าหมายปี 2565 ใหม่ที่ 12 บาท อิงจากค่า P/E ที่ 7.40 เท่า
 
 
 